作者:劉庭信
標題:雙調・雁兒落過得勝令
內容:懶栽番嶽花，學種樊遲稼。心閒夢寢安，志滿憂愁大。無福享榮華，有分受貧乏。燕度春秋社，蜂喧早晚衙。茶瓜，林下漁樵話。桑麻，山中宰相家。下一局不死棋，論一著長生計。服一丸延壽丹，養一口元陽氣。看一片嶺雲飛，聽一會野猿啼。化一缽千家飯，穿一領百衲衣。枕一塊頑石，落一覺安然睡。對一派清溪，悟一生玄妙理。套數。